text: Sant Cugat presentarà dos espectacles dins de la Quinzena Metropolitana | NacióSantCugat
  Sant Cugat presentarà dos espectacles dins de la Quinzena Metropolitana
  Es podran veure el 21 de març al Teatre de Mira-sol i al Teatre Auditori
  per NacióSantCugat, Sant Cugat | 6 de març de 2021 a les 10:00 |
  Sant Cugat participarà un any més en la quarta edició del festival Dansa. Quinzena Metropolitana, que se celebra del 5 al 21 de març. El municipi presentarà dos espectacles dels 240 previstos entre les ciutats que hi participen.
  El Teatre de Mira-sol acollirà el 21 de març a les 12 h Blowing, una producció de la companyia Múcab Dans. A través de la dansa, la música en directe i la tecnologia, el director Toni Mura convida l'espectador a viatjar per un món surrealista i màgic. El mateix dia a les 19 h al Teatre-Auditori es podrà veure LEVE-A Light and Easy Vanishing Event. Es tracta d'un espectacle coreografiat per Paloma Muñoz, que reflexiona sobre la contemporaneïtat i el present mitjançant el llenguatge escènic i el de la dansa.
  Tanmateix, els espectacles ECHOES, FILATURES i SACUDE, previstos per fer a l'exterior, han quedat ajornats a causa de la pandèmia. Aquesta edició compta amb la participació de Terrassa i el Prat de Llobregat, que se sumen als vuit municipis metropolitans que ja formaven part de la iniciativa.
  Cultura i mitjans, Teatre Mira-sol, espectacles, Teatre-Auditori de Sant Cugat, Dansa. Quinzena Metropolitana, dansa, Sant Cugat